Barbra Streisand is ‘n skerpsinnige en bekkige Jodin uit Brooklyn, wat haar ná hoërskool met mening tuisgemaak het in die teaterdistrik, Greenwich Village. Sy wou ‘n goeie akteur word en sy hét, op haar voorwaardes. Niemand kon (of wou) vir haar sê hoe om te werk te gaan nie. Sy het dit intuïtief geweet – ‘n akteur begin op die verhoog werk as verhooghulp – en jy hou jou oë en jou ore oop. Jy wag nie vir ‘n leermeester om jou te vertel van Stanislafski nie, jy gaan lees hom self in die biblioteek en jy pas sy metodiek by die huis toe... en die res is geskiedenis.